燈花聯句
作者：白玉蟾
朝代：宋

paragraphs: 青燈知有喜，花發滿堂紅。
寶餠攢金蟻，瓊釵綴玉蟲。
根非滋夜雨，蘂不綻春風。
照破乾坤事，能攘日月功。
燄凝中夜露，燼落五更鍾。
蟾桂光無比，冰花巧不同。
無香開瑞瓣，有燄似珍叢。
鵲噪歡娛定，蛛絲信息通。
今宵真有感，好事喜相逢。
不假金烏照，應非玉斧工。
草蟲空亂樹，野燐謾枮蓬。
蛾至渾疑蝶，蛟飛不是蜂。
酒親思杜老，詩詠憶韓公。
不昧本來者，孤光曜太空。